VDSS Sklep Psp 148/2023
Sodna praksa Višjega delovnega in socialnega sodišča, 2023-09-26

mag. Lilijana Strban (preds.), Nada Perič Vlaj (poroč.), Edo Škrabec

nagrada in stroški izvedenca - nagrada za študij spisa

Z izpodbijanim sklepom ni utemeljeno priznana pavšalno priglašena nagrada za študij spisa. Član izvedenskega organa, ki je podal dopolnilno izvedensko mnenje je spis že preštudiral ob podaji osnovnega izvedenskega mnenja. Ker k zahtevi za dopolnilno izvedensko mnenje ni bila priložena nobena dodatna listinska medicinska ali druga dokumentacija, niti kaj takega ne izhaja iz dopolnilnega mnenja, ni bilo pogojev za priznanje 51,00 EUR za študij spisa.

Pritožbi se ugodi in se I. tč. izreka izpodbijanega sklepa spremeni tako, da se 216,60 EUR zniža na znesek 165,60 EUR, 47,65 EUR zniža na znesek 36,43 EUR in 264,25 EUR zniža na znesek 202,03 EUR.

1. Sodišče prve stopnje je Komisiji za fakultetna izvedenska mnenja pri fakulteti A. Univerze v B. (Fakultetna komisija) za dopolnilno izvedensko mnenje z dne 5. 12. 2022 priznalo nagrado in nadomestilo stroškov v višini 216,60 EUR, 22 % DDV v višini 47,65 EUR, skupaj torej 264,25 EUR (I. tč. izreka). Izreklo je, da izvedenino plača toženec (II. tč. izreka) in da pritožba ne zadrži izvršitve sklepa (III. tč. izreka).

2. Zoper I. tč. izreka sklepa se pritožuje toženec zaradi zmotne ugotovitve dejanskega stanja in napačne uporabe materialnega prava. Predloga znižanje dosojene izvedenine.

Med drugim navaja, da je dopolnilno mnenje dne 5. 12. 2022 izdelal član Fakultetne komisije, kateremu so bili stroški za študij spisa priznani že za izdelavo osnovnega mnenja. Za podajo dopolnilnega mnenja ni prejel dodatne dokumentacije, temveč le pripombe tožeče stranke in stranskega intervenienta. Iz tega naslova zato priglašenih 51,00 EUR ni mogoče priznati. Za ponovni študij dokumentacije, ki jo je izvedenski organ že preštudiral ob izdaji osnovnega mnenja v Pravilniku ni podlage. Sklicuje se na zadevo Psp 8/2023 in predlaga znižanje izvedenine za 51,00 EUR za študij spisa.

4. Ob preizkusu zadeve v mejah pritožbenih razlogov in v skladu s 366. členom v zvezi s 350. členom Zakona o pravdnem postopku

(ZPP) tudi po uradni dolžnosti glede bistvenih kršitev postopka in pravilne uporabe materialnega prava je potrebno ugotoviti, da je pritožba zaradi nepravilne uporabe materialnega prava utemeljena.

5. Glede na 249. člen ZPP ima izvedenec pravico do nagrade za izvedensko delo v skladu s Pravilnikom o sodnih izvedencih, sodnih cenilcih in sodnih tolmačih

(Pravilnik). Iz listin sodnega spisa (sklep z dne 8. 12. 2022 – list. 37-38) izhaja, da je bila Fakultetni komisiji že prizna izvedenina za pisno izvedensko mnenje z dne 30. 10. 2022 v skupni višini 2.428,00 EUR, ki je vključevala tudi 3 x po 255,00 EUR za študij spisa s prilogami in upravni spis.

V zvezi s podanimi pripombami na pisno izvedensko mnenje, ne da bi bila izvedencu posredovana dodatna listinska dokumentacija, je z izpodbijanim sklepom priznanih 51,00 EUR za študij spisa, 153,00 EUR za pisno dopolnilno mnenje z dne 5. 12. 2022 (list. 100-117) in 12,60 EUR materialnih stroškov. Sodišče je torej priznalo priglašenih 51,00 EUR za študij dokumentacije, ki naj bi bila vložena po predhodno izdelanem osnovnem mnenju, čeprav kaj takega iz sodnega spisa ne izhaja.

6. Z izpodbijanim sklepom ni utemeljeno priznana pavšalno priglašena nagrada za študij spisa (list. 118). Član izvedenskega organa, ki je podal dopolnilno izvedensko mnenje je spis že preštudiral ob podaji osnovnega izvedenskega mnenja! Ker k zahtevi za dopolnilno izvedensko mnenje ni bila priložena nobena dodatna listinska medicinska ali druga dokumentacija, niti kaj takega ne izhaja iz dopolnilnega mnenja, ni bilo pogojev za priznanje 51,00 EUR za študij spisa. Takšno materialnopravno stališče je bilo v sodni praksi že zavzeto v bistveno enakih okoliščinah,

7. Iz predhodnih razlogov je potrebno pritožbi ugoditi in sklep sodišča prve stopnje v izpodbijani I. tč. izreka na podlagi 3. tč. 365. člena ZPP spremeniti tako, kot je razvidno iz izreka te sodne odločbe. Torej zaradi neutemeljeno priznanih 51,00 EUR odmerjenih 216,60 EUR znižati na 165,60 EUR, 22 % DDV v višini 47,65 EUR znižati na 36,43 EUR, dosojenih 264,25 EUR pa znižati na 202,03 EUR.

Ur. l. RS, št. 73/2007, 45/2008 in 10/2017.

Sklep opr. št. Psp 8/2023 z dne 25. 1. 2023.

Zakon o pravdnem postopku (1999) - ZPP  - člen 249

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.